ČEHOK O THOMPSONU

Razlog zašto se uopće oglasio o Thompsonu jest najava da bi mogao zapjevati u Varaždinu povodom Dana neovisnosti 8. listopada.

Čehok nema ništa protiv koncerta.

"Estradni svijet prepuštamo zakonu glazbenih ukusa, potreba i želja građana. Nismo se nikada upuštali u to da određujemo bilo kakve umjetničke potrebe i želje naših građana, niti se sada u to upuštamo. Mogu reći da su nama svi dobrodošli pod jednakim uvjetima, ne upuštamo se u ideološke rasprave ni oko koga pa ni oko Thompsona. Ako sugrađani koji su branili ovu državu imaju želju ili volju organizirati ili pomoći u organizaciji koncerta, naravno da mi kao gradska vlast to nećemo dovoditi u pitanje i o tome ideološki raspravljati", rekao je Čehok za varaždinski.hr

Dodao je da je sporni pozdrav 'Za dom spremni' potrebno staviti u pravi kontekst te ne smatra da je to nešto sporno na Thompsonovim nastupima.

"Koliko znam, taj njegov pozdrav dio je pjesme Bojna Čavoglave, koja je tijekom rata motivacijski, stimulacijski i kohezivno djelovala na hrvatske branitelje. Ako je netko u sklopu te pjesme povikao 'Za dom spremni', onda to nema apsolutno nikakve veze sa ustaškim pokretom. To je dio pjesme na koji su ljudi koji su odlazili u rat i ginuli u ratu imali pravo. Tako da netko može vikati 'Za dom spremni' i krenuti na četnike 1991., jer '91. nije bilo ustaša, ali je bilo četnika. Svaki simbol treba gledati u kontekstu. Ako netko stavi srp i čekić, meni to samo po sebi nije neprihvatljivo, ali ako stavi srp i čekić u kontekstu komunističkih zločina, onda je to neprihvatljivo. Jednako je s pozdravom 'Za dom spremni'. Na kraju krajeva, ban Jelačić je kretao u rat protiv Mađara iz Varaždina s pokličem 'Za dom spremni'. Pa nije Jelačić fašist!", zaključuje Čehok.